รัฐบาลไทย-ข่าวทำเนียบรัฐบาล-ครม.เห็นชอบหลักสูตรการพัฒนาจริยธรรมสำหรับเจ้าหน้าที่ของรัฐ มุ่งสู่การสร้างข้าราชการที่เป็นคนดี มีคุณธรรม พร้อมเป็นกลไกการปฏิรูปประเทศ สร้างความเชื่อมั่นให้กับประชาชน
วันอังคารที่ 11 ตุลาคม 2565
ครม.เห็นชอบหลักสูตรการพัฒนาจริยธรรมสําหรับเจ้าหน้าที่ของรัฐ มุ่งสู่การสร้างข้าราชการที่เป็นคนดี มีคุณธรรม พร้อมเป็นกลไกการปฏิรูปประเทศ สร้างความเชื่อมั่นให้กับประชาชน
ครม.เห็นชอบหลักสูตรการพัฒนาจริยธรรมสําหรับเจ้าหน้าที่ของรัฐ มุ่งสู่การสร้างข้าราชการที่เป็นคนดี มีคุณธรรม พร้อมเป็นกลไกการปฏิรูปประเทศ สร้างความเชื่อมั่นให้กับประชาชน และยกระดับภาพลักษณ์ประเทศไทยที่บริหารประเทศโดยยึดหลักซื่อสัตย์สุจริต
วันที่ 11 ตุลาคม 2565 น.ส.ไตรศุลี ไตรสรณกุล รองโฆษกประจําสํานักนายกรัฐมนตรีกล่าวว่า คณะรัฐมนตรี(ครม.)เห็นชอบหลักสูตรการพัฒนาจริยธรรมสําหรับเจ้าหน้าที่ของรัฐ เพื่อให้องค์กรกลางบริหารงานบุคคล องค์กรที่มีหน้าที่จัดทําประมวลจริยธรรม และหน่วยงานของรัฐใช้เป็นกรอบแนวทางในการสร้างความรู้ความเข้าใจเกี่ยวกับมาตรฐานทางจริยธรรมและส่งเสริมให้เจ้าหน้าที่ของรัฐมีการรักษาจริยธรรมตามมาตรฐานทางจริยธรรม ประพฤติปฏิบัติอย่างมีคุณธรรม และยึดถือแนวทางปฏิบัติตนตามประมวลจริยธรรมอย่างเคร่งครัดอยู่เสมอ ซึ่งจะนําไปสู่การสร้างสังคมและวัฒนธรรมทางจริยธรรมของข้าราชการและเจ้าหน้าที่ของรัฐที่เป็นคนดี มีความสามารถ และมีคุณธรรม พร้อมเป็นกลไกการปฏิรูปประเทศ สร้างความเชื่อมั่นให้กับประชาชน และยกระดับภาพลักษณ์ประเทศไทยที่บริหารประเทศโดยยึดหลักซื่อสัตย์สุจริต เป็นคุณธรรมสูงสุดเพื่อการมุ่งไปสู่การเป็นประเทศที่มั่นคง มั่งคั่ง ยั่งยืน เป็นประเทศที่พัฒนาแล้วตามแผนยุทธศาสตร์ชาติ 20 ปี
นอกจากนี้ครม.ยังเห็นชอบข้อเสนอแนวทางดําเนินการเพื่อให้การส่งเสริมจริยธรรมภาครัฐเป็นไปอย่างมีประสิทธิภาพ โดยเห็นควรให้นําหลักสูตรการพัฒนาจริยธรรมสําหรับเจ้าหน้าที่ของรัฐไปใช้ครอบคลุมถึงเจ้าหน้าที่ของรัฐที่ปฏิบัติงานในหน่วยงานธุรการของรัฐสภา องค์กรอิสระ ศาลและองค์กรอัยการ ซึ่งจะเป็นการส่งเสริมให้เจ้าหน้าที่ของรัฐทุกประเภทมีมาตรฐานทางจริยธรรมในระดับเดียวกัน มีแนวทางการดําเนินงานที่สําคัญเช่น หัวหน้าหน่วยงานของรัฐหรือผู้บังคับบัญชาทุกระดับต้องประพฤติปฏิบัติตามมาตรฐานทางจริยธรรมและประมวลจริยธรรมเป็นประจําจนสามารถเป็นแบบอย่างที่ดีให้แก่ผู้ใต้บังคับบัญชา และเจ้าหน้าที่ของรัฐทุกระดับควรมีโอกาสเรียนรู้และพัฒนาตนเองอย่างต่อเนื่อง ทั้งด้าน Skillsets และ Mindsets อย่างมีประสิทธิภาพและมีความสุข เป็นต้น
น.ส.ไตรศุลี กล่าวว่า กรอบหลักสูตรการพัฒนาจริยธรรมสําหรับเจ้าที่ของรัฐ มีหลักการเพื่อยกระดับการรับรู้ ทัศนคติ และพฤติกรรมตามมาตรฐานทางจริยธรรมของเจ้าหน้าที่ของรัฐ รวมถึงสร้างวัฒนธรรมค่านิยมการเฝ้าระวังและคุ้มครองผู้แจ้งเบาะแส กล้ายืนหยัดกระทําในสิ่งที่ถูกต้องชอบธรรม มีกลุ่มเป้าหมาย 5 ระดับ คือ เจ้าหน้าที่ของรัฐแรกบรรจุ, เจ้าหน้าที่ของรัฐที่มีประสบการณ์ที่ผ่านการปฏิบัติงานมาแล้วเกิน 1 ปี, เจ้าหน้าที่ของรัฐที่ทําหน้าที่หัวหน้างาน, เจ้าหน้าที่ของรัฐที่ทําหน้าที่ผู้อํานวยการหรือเทียบเท่า และเจ้าหน้าที่ของรัฐที่มีบทบาทหน้าที่ในการบริหารงานในฐานะหัวหน้าหน่วยงานของรัฐหรือรองหัวหน้าหน่วยงานของรัฐ
ทั้งนี้การพัฒนาจริยธรรมสําหรับเจ้าที่ของรัฐ จะประกอบด้วย 5 หลักสูตร ที่สอดคล้องกับกลุ่มเป้าหมายทั้ง 5 ระดับ โดยได้พัฒนาและออกแบบการดําเนินการจัดอบรมที่มีความหลากหลายให้เหมาะสมกับสถานการณ์ต่างๆ และมุ่งเน้นให้มีหลากหลายรูปแบบ เช่น รูปแบบ Classroom เป็นหัวข้อวิชาที่ต้องให้ผู้เรียนทุกคนได้มาพบปะกัน สร้างความสัมพันธ์อันก่อให้เกิดการสร้างเครือข่ายต่อไป เรียนรู้ร่วมกันโดยมีผู้สอนในห้องเรียนเป็นเวลาอย่างน้อย 3 ชั่วโมง ส่วนวิชาที่สามารถใช้รูปแบบ Online ให้เป็นหัวข้อวิชาที่ผู้สอนสามารถสอบถามผ่าน Online ตามสถานการณ์ หรืออาจมอบหมายให้ค้นคว้าเพิ่มเติมและใช้เวลาเรียนแบบ E – learning